tartuNLP/wikipedia-smugri-20251201 huggingface dataset:
The Twelfth

The Twelfth (suom. "Kahdestoista") tai The Orangemen's Day (suom. "Oranialaismiesten päivä") on Pohjois-Irlannissa 12. heinäkuuta vietettävä juhlapäivä, jossa muistetaan protestanttisen Vilhelm Oranialaisen voittoa katolilaisesta kuningas Jaakko II:sta Boynen taistelussa vuonna 1690. Oranialaisveljeskunnan jäsenet marssivat paraateissa eri puolilla Pohjois-Irlantia soittimien ja rumpujen saattelemana, ja kantavat voittoa juhlistavia lippuja ja banderolleja. Päivän juhlinta alkaa suurten kokkojen sytyttämisellä ja ilotulituksella heinäkuun 11. yönä. Kokot muistuttavat Vilhelmin ja Marian kruunajaisten juhlinnasta, ja niiden sanotaan myös kuvaavan kuninkaan joukkojen leiritulia Boynen taistelua edeltävänä yönä. Vilhelmiä (lempinimeltään "Kuningas Billy") juhlitaan protestanttisen uskon puolustajana. 
12. heinäkuuta on Pohjois-Irlannissa lakisääteinen juhlapäivä. 
Pohjois-Irlannin irlantilais-kansanmielinen, pääosin katolinen väestönosa on pitänyt juhlaa provosoivana ja pelottavana. Oranialaisjärjestön mielestä heillä on oikeus marssia julkisilla teillä. 1990-luvun levottomuuksien jälkeen Pohjois-Irlantiin perustettiin paraateista vastaava julkista viranomaisvaltaa käyttävä komissio (eng. "The Parades Comission"), jolla on valtuudet kieltää paraateja kokonaan. Se yrittää edistää marssien järjestäjien ja marssien varrella asuvien välistä vuoropuhelua. Erityisen herkkänä on pidetty Drumcreen kirkolle johtavaa, kansallismielisen alueen halki kulkevaa paraatia. 
Molempien yhteisöjen johtavat poliitikot ovat toivoneet, ettei juhlinnassa tarkoituksellisesti loukata ja provosoida polttamalla kokoissa Irlannin tasavallan lippuja, paavin ja irlantilaisten kansallismielisten poliitikkojen kuvia tai Neitsyt Marian patsaita. Suuria kokkoja on myös pidetty vaarallisina.
Pohjois-Irlannin levottomuuksien aikana ("The Troubles", 1960-luvun lopulta 1990-luvun loppuun) päivänä oli usein mellakoita ja puolisotilaallista väkivaltaa. Vuonna 1972 kolme ihmistä ammuttiin kuoliaaksi Portadownissa ja kaksi ihmistä Belfastissa. Vuosina 1970–2005 Pohjois-Irlannissa oli Britannian armeijan sotilaita valvomassa juhlan viettoa. Marssit ja vastamielenosoitukset ovat pääsääntöisesti rauhoittuneet 2000-luvulta lähtien.
Ennen juhlaa vietettiin näkyvästi myös monissa maissa, joissa oli maahanmuuton muodostamia irlantilaisten protestanttien yhteisöjä ja oranialaisveljeskunnan looseja sekä ennen Irlannin tasavallan itsenäistymistä myös Ulsterin ulkopuolisessa Irlannissa. Kanadan Torontossa juhlaan osallistui 1920-luvulla yli 12 tuhatta marssijaa.
Vuosina 1870–1871 New York Cityn päivään liittyneissä niin sanotuissa oranialaismellakoissa kuoli noin 60 ihmistä irlantilaisten protestanttien, irlantilaisten katolisten ja New Yorkin poliisin ja kansalliskaartin välisissä yhteenotoissa.
Yavis

Yavis (oikealta nimeltään Suvi Valkonen) on suomalainen rap-artisti.
Ura.
Yavis on Femcees Finlandin perustajajäsen. Hänen ensijulkaisunsa oli vuonna 2003 EP-levy "Baggy Pants Comic". Musiikkituottaja JS16:lla ja Yaviksella oli yhtye nimeltä Kendi. Hän on ollut mukana myös Temper2-yhtyeessä. Vuonna 2023 Yavis teki paluun sooloartistina.
Yavis palkittiin Rap SM kunniagallerian Hall of Famen jäsenyydellä. Hän on yksi suomiräpin ensimmäisiä naisia ja ollut 5th Element -ryhmässä. Hän julkaisi ensimmäisen suomenkielisen albuminsa "Anthemit" vuonna 2024.
Erich von Drygalski

Erich Dagobert von Drygalski (9. helmikuuta 1865, Königsberg – 10. tammikuuta 1949, München) oli saksalainen maantieteilijä ja glasiologi, joka tunnetaan etenkin vuosina 1901–1903 johtamastaan "Gaussin" Etelämanner-retkikunnastaan.
Ura.
Vuosina 1892–1893 von Drygalski johti saksalaista Länsi-Grönlannin-retkikuntaa, joka tutki jäätiköiden liikettä. Vuonna 1891 hän oli käynyt alueella valitsemassa sopivan tutkimuspaikan. 
Vuonna 1899 von Drygalski nimitettiin Berliinin yliopiston maantieteen ja geofysiikan professoriksi. Sitä seuraavana vuonna hänet valittiin johtamaan Saksan hallituksen tukemaa "Gaussin" retkikuntaa, joka lähti vuonna 1901 kohti Etelämannerta. Retkikunta juuttui jäihin noin 80 kilometrin päähän n rannikosta, mikä rajoitti tehtyjen tutkimusten mittakaavaa. Takaisin Saksaan retkikuntalaiset saapuivat vuonna 1903. Matkan aikana tehtyjen tutkimusten tulokset julkaistiin kahdessakymmenessä osassa vuosien 1905–1931 välillä.
Vuosina 1906–1934 von Drygalski toimi maantiedon professorina Münchenin yliopistossa. Vuonna 1910 hän oli osallisena Ferdinand von Zeppelinin johtamalla Huippuvuorten tutkimusmatkalla. Matkan aikana hän tutki jäätiköiden vaikutusta maaston ominaisuuksiin. Ensimmäisen maailmansodan aikana von Drygalski palveli Belgiassa pataljoonan komentajana. Sodan jälkeen hän matkaili laajalti Siperiassa, Euroopassa, Aasiassa ja Pohjois-Amerikassa.
Von Drygalski kuoli Münchenissä 10. tammikuuta 1949.
Andrei Labinski

Andrei Markovitš Labinski (; 26. heinäkuuta 1871 Harkova – 8. elokuuta 1941 Moskova) oli venäläinen, myöhemmin neuvostoliittolainen oopperalaulaja, joka oli äänialaltaan tenori.
Labinskin opettajiin kuului Stanislav Gabel. Hän teki debyyttinsä Mariinski-teatterissa vuonna 1897 ja lauloi siellä säännöllisesti vuosina 1899–1912. Vuonna 1907 hän loi siellä Vsevolodin roolin Nikolai Rimski-Korsakovin oopperassa "Skazanije o nevidimom grade Kiteže i deve Fevronii". Labinski oli vuosina 1912–1924 Moskovan Bolšoi-teatterin esiintyjä. Hän opetti vuodesta 1920 Moskovan konservatoriossa. Labinskin tärkeiden roolien joukossa olivat Don José ("Carmen"), Lohengrin ("Lohengrin"), Berendei ("Lumityttö"), Sinodal ("Demon") ja Sobinin ("Elämä tsaarin puolesta").
Pevekin lentoasema

Pevekin lentoasema (; IATA: PWE; ICAO: UHMP; kansallinen lentopaikkatunnus: УХМП) on Venäjän Tšukotkan pohjoisosassa sijaitseva pienehkö siviililentoasema. Se sijaitsee Itä-Siperian meren äärellä, maanteitse 15,5 kilometriä Koillisväylän satamakaupunkeihin kuuluvasta Pevekistä pohjoiskoilliseen.
&lt;br clear=left&gt;
Itsenäisyyspuolue (täsmennyssivu)

Itsenäisyyspuolue voi tarkoittaa ainakin seuraavia:
Carlo Bazzi

Carlo Bazzi (6. heinäkuuta 1875 Torino – 6. toukokuuta 1947 Milano) oli italialainen impressionistimaalari.
Carlo Bazzi toimi pitkään miniatyristina ja maalasi kangas- ja myöhemmin lasimaalauksia.
Sofijivkan puisto

Sofijivkan puisto (, ) on Umanin kaupungissa sijaitseva kasvitieteellinen puisto ja arboretum. Puisto on yksi Ukrainan kuuluisimmista. Puiston toiminnasta vastaa nykyään Ukrainan tiedeakatemian alaisuudessa oleva biologian osasto. Puiston pääsisäänkäynti sijaitsee osoitteessa vulytsja Kyjivska, 12a ().
Puistoa alettiin rakentaa vuonna 1796 puolalaisen kreivi Stanisław Szczęsny Potockin aloitteesta, ja rakennustyöt saatiin valmiiksi vuonna 1802, jolloin hän paljasti puiston kreikkalaisen vaimonsa Sofian syntymäpäiväjuhlissa. Sofia oli kiinnostunut kreikkalais-roomalaisesta taiteesta, mikä näkyi alusta asti puiston suunnittelussa. Ympäri puistoa löytyy marmoripatsaita, jotka esittävät pääsääntöisesti muinaisten kreikkalaisten jumalia sekä antiikin filosofeja ja runoilijoita. Pinta-alaa puistolla on 160 hehtaaria ja sen alueella kasvaa yli 2000 eri puuta ja pensasta.
Historian saatossa puistoa on laajennettu useaan otteeseen: esim. Floran paviljonki rakennettiin vuosina 1842–1845. Vuonna 2019 sen välittömään läheisyyteen avattiin Nova Sofijivka -niminen puisto, jolla ei ole mitään yhtä yksittäistä teemaa: siihen kuuluu mm. japanilainen puutarha ja perinteistä ukrainalainen maatalo ja dinosauruspuisto, joka on Ukrainan suurin (4 hehtaaria ja 80 dinosaurusta). Puiston yhteydessä sijaitsee myös puiston nimeä kantava hotelli.
Vuonna 2007 järjestetysttä äänestyksessä puisto nimettiin yhdeksi Ukrainan seitsemästä ihmeestä.
Haugin kirkko (Ringerike)

Haugin kirkko () on Ringeriken kunnassa Buskerudin läänissä Norjassa sijaitseva kivinen pitkäkirkko 1200-luvulta.
Ullerålin kirkko

Ullerålin kirkko () on Ringeriken kunnassa Buskerudin läänissä Norjassa sijaitseva tiilikirkko vuodelta 2004.
Hønefossin kirkko

Hønefossin kirkko () on Ringeriken kunnassa Buskerudin läänissä Norjassa sijaitseva kivikirkko vuodelta 2017.
Vanha kirkko.
Hønefossissa oli aiemmin vuonna 1862 valmistunut puukirkko, joka tuhoutui tulipalossa 26. tammikuuta 2010. Palon syttymissyyksi osoittautui tekninen vika.
Lunderin kirkko

Lunderin kirkko () on Ringeriken kunnassa Buskerudin läänissä Norjassa sijaitseva puinen ristikirkko vuodelta 1761.
Nesin kirkko (Ringerike)

Nesin kirkko () on Ringeriken kunnassa Buskerudin läänissä Norjassa sijaitseva kahdeksankulmainen puukirkko vuodelta 1860.
Hvalin kirkko

Hvalin kirkko () on Ringeriken kunnassa Buskerudin läänissä Norjassa sijaitseva kahdeksankulmainen puukirkko vuodelta 1862.
Souheila Yacoub

Souheila Yacoub (s. 29. kesäkuuta 1992, Geneve, Sveitsi) on sveitsiläinen näyttelijä ja rytminen voimistelija.
Elämä.
Yacoubin isä on tunisialainen, kun taas hänen äitinsä on flaamilainen. Hänen äidinkielensä on flaami.
Urheilu-ura.
Yacoub edusti Sveitsiä rytmisen voimistelun maailmanmestaruuskilpailuissa vuosina 2009 ja 2010. Hän osallistui myös vuoden 2012 kesäolympialaisten karsintoihin.
Bjørn Kjos

Bjørn Kjos (s. 18. heinäkuuta 1946 Ringerike) on norjalainen hävittäjälentäjä, juristi ja liikemies, joka tunnetaan yhtenä Norwegian-lentoyhtiön perustajista. Hän oli sen toimitusjohtaja vuosina 2002–2019. Kjos on julkaissut myös kaksi kirjaa, "Murmanskaffæren"-jännitysromaanin vuonna 2006 ja omaelämäkerran "Høyt og lavt" vuonna 2015.
Ståle Kyllingstad

Ståle Kyllingstad (7. marraskuuta 1903 Kvinesdal – 26. marraskuuta 1987 Ringerike) oli norjalainen kuvanveistäjä, lasitaiteilija ja taidekriitikko. Hänet tunnetaan muun muassa sotamuistomerkeistään. Vuosina 1937–1946 Kyllingstad toimi Hadeland Glassverkin taiteellisena johtajana.
Ståle

Ståle on muinaispohjoismaista alkuperää oleva miehen etunimi. Se juontuu terästä tarkoittavasta sanasta stál. Norjassa Stålen nimipäivää vietetään 5. joulukuuta ja nimi oli vuonna 2022 käytössä 3 608 norjalaisella. Nimi oli erityisen suosittu 1960- ja 1970-luvuilla, nykyisin sitä ei enää juuri anneta. Maantieteellisesti valtaosa Ståle-nimisistä on kotoisin Länsi-Agderista.
Sofie Chydenius

Margareta Sophia (Sofie) Chydenius, o.s. Enbom (24. lokakuuta 1811 Oulu – 27. helmikuuta 1886 Helsinki) oli suomalainen kirjapainon johtaja.
Chydeniuksen vanhemmat olivat lääninrahastonhoitaja Johan Herman Enbom ja Christina Elisabeth Tulindberg. Hänen puolisonsa vuodesta 1832 oli yliopiston asiamies, revisionioikeuden ylikomissaari Anders Johan Chydenius. Toimittaja Anders Herman Chydenius, professori Johan Jakob Chydenius ja kirjapainon johtaja Emilia Chydenius olivat heidän lapsiaan.
Sofie Chydeniuksen puolison kuoltua 1865 perheen Helsingissä omistaman J. Simeliuksen perillisten kirjapaino siirtyi kuolipesälle ja sen johtajaksi tuli leski Sofie Chydenius vuoteen 1876. Käytännössä hän johti kirjapainoa aina kuolemaansa asti, vielä poika Anders Herman Chydeniuksen ollessa nimettynä muodollisesti sen johtajaksi. Kirjapainon tuotteista tärkeimpiä oli "Finlands Allmänna Tidning" -lehti jo vuodesta 1825 alkaen, mutta myös monet viralliset painotuotteet sekä oppikirjat ja lasten ja nuorten kirjat ja lehdet. Sofie Chydeniuksen johtama kirjapaino tuli tunnetuksi teknisistä uudistuksistaan ja investoinneistaan, mukaan lukien oma painotalo. Hänen kuoltuaan 1886 kirjapainon johtajaksi tuli tytär Emilia Chydenius.
Pia Heikkilä

Pia Heikkilä (s. 1970) on suomalainen toimittaja, kuvaaja ja kirjailija, joka on erikoistunut Etelä-Aasiaan. Hän oli ensimmäinen Qatarissa toimivan Al Jazeera mediayhtiön palveluksessa työskennellyt suomalainen. Heikkilä on asunut Intiassa vuodesta 2010 ja hän on tutkija-aktivisti Jukka-Pekka Heikkilän sisko. 
Ura.
Pia Heikkilä on muun muassa raportoinut Afganistanin vaaleista ja afgaanipoliiseista, seksityöstä Bangladeshissa , journalismista Etelä-Aasiassa sekä laajasti Intian yhteiskunnasta . Heikkilä on työskennellyt CNN:lle, Al Jazeeralle, The Guardianille sekä CNBC:lle ja hän toimii suomalaisessa mediassa Kauppalehden kirjeenvaihtajana sekä YLE:n uutisten ja Helsingin Sanomien freelancetoimittajana. Hän on ollut mukana kehittämässä SAE-instituutin Lähi-idän Backpacker-journalismikurssia . 
Kirjat ja niihin liittyvä tutkimus.
Milla Mäenhovin Tampereen yliopistolle vuonna 2022 toteutettu "Naiskatse ja maskuliinisuuden representaatiot" - Pro Gradu tutkimus syventyi Heikkilän Afganistanissa tapahtuvan menestysromaani Operaatio Lipstickin nais - ja mieskuvien analysointiin. Chick lit - genreä käsittelevän tutkimuksen mukaan Operaatio Lipstick:n miesihanne noudatti Arto Jokisen vuonna 2000 teoksessa "Panssaroitu maskuliinisuus : Mies, väkivalta ja kulttuuri" esiteltyä länsimaista miesihannetta ja oli samalla uskollinen chick-tekstien genrekonventioille. Mäenhovin tutkimuksen hahmorepresentaatioanalysissa korostuivat naishahmoille sallitut maskuliiniset piirteet. Mieshahmojen piirteissä heijastui rajoitetumpi feminiinisyys sekä miestoimijuuden hidas kehittyminen mediakulttuurissa.
Hohde

Hohde on suomalainen terveydenhoitoalan yrityskonserni, jonka päätoimialana ovat hammaslääkäripalvelut. Kuopiossa kotipaikkaansa pitävä konserni pyrkii valtakunnalliseksi, ja tytäryhtiö Hammas-Hohde Oy on kasvanut 2010-luvulta alkaen monin yritysostoin, muun muassa ostamalla vuonna 2023 Pihlajalinnan 16 hammasklinikkaa käsittävät suunterveystoiminnot.
Hohde-konserni tuottaa Pihlajalinna-kaupan jälkeen suun terveydenhuollon palveluita 20 paikkakunnalla, ja sen henkilöstömäärä kaksinkertaistui kaupan myötä noin 250:stä yli 500:n. Konserniin kuuluvalla Loisto Laboratoriot Oy:llä on toimipisteet kymmenessä kaupungissa Suomessa, ja yhtiössä työskentelee noin 100 henkeä.
Liisa Poppius

Aune Liisa Poppius (17. marraskuuta 1900 – 16. heinäkuuta 1979) oli suomalainen sukututkija ja Valtionarkiston kanslisti.
BioMérieux

BioMérieux SA on in vitro -diagnostiikkaan keskittynyt biotekniikkayritys ja yksi alan merkittävimmistä toimijoista. Se valmistaa tuotteita sydän- ja verisuonitautien, syöpien ja tartuntatautien diagnosointiin sekä ruoan, lääkevalmisteiden ja kosmetiikan mikrobiologiseen testaukseen. Yrityksen tuotevalikoimaan kuuluu regensseja, instrumentteja, ohjelmistoja ja palveluita.
BioMérieux’n perusti Alain Mérieux vuonna 1963. Sittemmin se on laajentanut toimintaansa 45 maahan ja työllisti vuonna 2023 noin 13 800 henkilöä. Yrityksen pääkonttori sijaitsee Marcy-l’Étoilessa, Ranskassa. BioMérieux listautui Pariisin pörssiin vuonna 2004.
Nordic Combat Uniform

Nordic Combat Uniform (NCU) on Pohjoismaiden yhteistyönä kehitetty sotilaan taisteluasujärjestelmä. Hankkeeseen osallistuvat Norja, Ruotsi, Suomi ja Tanska.
Asujärjestelmä on suunniteltu mahdollisimman joustavaksi ja kaikille sukupuolille sekä erilaisiin olosuhteisiin sopivaksi. Jokainen maa käyttää NCU-asusteissa omaa maastokuviotaan. Jalkineet, kypärät, käsineet ja muut varusteet eivät ole osa NCU:ta, vaan jokainen maa hankkii ne itse.
Historia.
NCU kehitettiin Pohjoismaiden puolustusyhteistyön Nordefco-hankkeena. Projekti aloitettiin vuonna 2016 ja kaksi tarjouskierrosta käytiin vuosina 2018–2019. Niiden perusteella neljän valmistajan asuja testattiin kenttäkokeissa sotilailla kaikissa hankkeen maissa. Lisäksi Suomessa tutkittiin soveltuvuutta arktisiin olosuhteisiin ja tanskalaiset testasivat aavikko- sekä viidakkoasuja Australiassa. Järjestelmän toimittajaksi valittiin norjalainen Oskar Pedersen AS vuonna 2022.
Asukokonaisuus.
NCU:n asukokonaisuus perustuu kerrospukeutumiseen. Asusteista voidaan koota Eurooppaan, aavikolle, viidakkoon ja kylmiin olosuhteisiin soveltuvat puvut.
NCU sisältää seuraavat vaatekerrokset:
Suomessa.
Suomen puolustusvoimat on tilannut kaikkia muita NCU:n osia, paitsi lumipuvun. Puolustusvoimat käyttää asujärjestelmästä nimitystä Taisteluasujärjestelmä M23. Asut tulevat käyttöön M04 ja M05 -pukujen rinnalle. Varusmiesten loma- ja komennusvarustuksena käytetään edelleen maastopukua M05. Ensimmäiset asut otettiin käyttöön joissain joukko-osastoissa vuoden 2024 alussa.
Daniel Rojas Pachas

Daniel Rojas Pachas (s. 1983) on perulainen kijailija, tutkija ja Cinosargo-kustantamon toiminanjohtaja. Hän varttui Liman (Perussa) ja Arican (Chilessä) välissä. Hän valmistunut pedagogiikasta ja viestinnästä sekä viestintätieteiden maisteri Tarapacán yliopistosta. Hän on julkaissut runokirjat Gramma, "Carne", "Soma", "Cristo Barroco", "Allá fuera esta ese lugar que le dio forma a mi habla" ja M"ecanismo destinado al simulacro". Rojas Pachas on myös julkaissut useita romaaneja ja esseekokoelmia. Hänen tieteellisen tutkimuksensa on omistettu chileläisten Roberto Bolañon, Enrique Lihnin ja kuubalaisen Reinaldo Arenasin teoksiin. Hän suoritti jatkotutkinnon latinalaisamerikkalaisesta kirjallisuudesta Guanajuaton Meksikossa yliopistossa. Hän asuu tällä hetkellä Belgiassa, maassa josta suorittaa jatkotutkintoa Katholieke Universiteit Leuven -yliopistossa. Rojas Pachasin kirjoituksia on esiintynyt useissa painetuissa tai virtuaalisissa Chilen tai Latinalaisen Amerikan kirjallisuuden antologioissa.
Jakub Piotrowski

Jakub Piotrowski (s. 4. lokakuuta 1997 Toruń) on puolalainen jalkapalloilija, pelipaikaltaan keskikenttäpelaaja. Hän on pituudeltaan 188-senttimetrinen. Hän edustaa Bulgarian Efbet ligassa pelaavaa Ludogorets Razgradia. Hän on pelannut Puolan A-maajoukkueessa vuodesta 2023.
Piotrowski pelasi Chemik Bydgoszczin junioreissa ja on pelannut kotimaansa aikuisten sarjoissa Bydgoszczin edustusjoukkueen lisäksi Wda Świecien, Pogoń Szczecinin ja Stomil Olsztynin joukkueissa. Kesällä 2018 hän siirtyi Belgiaan, jossa hän pelasi 18 pääsarjaottelua Genkin ja Waasland-Beverenin joukkueissa. Vuosina 2020–2022 hän pelasi Saksan 2. Bundesliigassa Fortuna Düsseldorfin joukkueessa 43 liigaottelua ja teki niissä yhden maalin. Kesällä 2022 hän siirtyi bulgarialaiseen Ludogorets Razgradiin.
Piotrowski on pelannut Eurooppa-liigassa Genkin joukkueessa kaksi ottelua, joissa hän teki yhden maalin, ja Ludogorets Razgradin joukkueessa kuusi ottelua.
Piotrowski pelasi useissa Puolan nuorisomaajoukkueissa. Hän pelasi yhden ottelun alle 21-vuotiaiden EM-kilpailuissa 2019. Piotrowski pääsi Puolan A-maajoukkueessa kentälle ensimmäisen kerran lokakuussa 2023 EM-karsintaottelussa Färsaaria vastaan. Marraskuussa 2023 hän teki maalin tasapeliin päättyneessä EM-karsintaottelussa Tšekkiä vastaan. Hän teki maalin myös maaliskuussa 2024 EM-jatkokarsintaottelussa Viroa vastaan. Hän on pelannut maaliskuun 2024 loppuun mennessä viisi A-maaottelua.
Weald

Weald () on laaja, kumpuileva metsäalue Kaakkois-Englannissa, Lontoon altaan ja Englannin kanaalin rannikon välissä. Se ulottuu noin 64 kilometriä lännestä itään ja sijaitsee Kentin, Surreyn, Sussexin sekä osittain myös Hampshiren kreivikuntien alueella.
Wealdin kallioperässä on erilaisista kivilajikerroksista muodostunut doomi, jota eroosio on muokannut voimakkaasti. Aluetta ympäröivät hevosenkengän muotoisesti North Downsin ja South Downsin kalkkikiviharjanteet, joiden läpi virtaa jokia pohjoiseen ja etelään. Vaikka suuri osa metsistä on kaadettu, Weald kuuluu yhä Englannin metsäisimpiin alueisiin.
Geologisesti Weald jakautuu kolmeen osa-alueeseen:
Bartosz Slisz

Bartosz Slisz (s. 29. maaliskuuta 1998 Rybnik) on puolalainen jalkapalloilija, pelipaikaltaan puolustava keskikenttäpelaaja. Hän on pituudeltaan 179-senttimetrinen. Hän edustaa pohjoisamerikkalaisessa MLS:ssä pelaavaa Atlanta Unitedia. Hän on pelannut Puolan A-maajoukkueessa vuodesta 2021.
Slisz edusti kotimaassaan ROW Rybnikiä vuoteen 2017, Zagłębie Lubinia vuosina 2017–2020 ja Legia Varsovaa vuosina 2020–2024. Hän on pelannut Puolan pääsarjassa Ekstraklasassa 164 ottelua ja tehnyt niissä viisi maalia. Hän voitti Puolan liigamestaruuden vuosina 2020 ja 2021 sekä Puolan cupin vuonna 2023. Kaudella 2021–2022 hän pelasi Eurooppa-liigassa kuusi ottelua. Slisz siirtyi tammikuussa 2024 yhdysvaltalaisseura Atlanta Unitediin.
Slisz pelasi useissa Puolan nuorisomaajoukkueissa. Hän pelasi avauskokoonpanossa Puolan kaikki neljä ottelua alle 20-vuotiaiden MM-kilpailuissa 2019. Slisz pääsi Puolan A-maajoukkueessa kentälle ensimmäisen kerran syyskuussa 2021 MM-karsintaottelussa San Marinoa vastaan. Hän palasi A-maajoukkueeseen kesällä 2023 ja on pelannut maaliskuun 2024 loppuun mennessä kahdeksan A-maaottelua, joista neljä avauskokoonpanossa.
Matti Rantapörhölä

Matti Vilhelm Rantapörhölä (11. syyskuuta 1891 Kemin maalaiskunta – 19. maaliskuuta 1939 Kemi) oli suomalainen prokuristi ja lohenkalastaja, joka oli 1920- ja 1930-luvulla merkittävä lohenkalastaja Perämeren alueella.
Matti Rantapörhölä kävi Tampereen kauppaopiston ja tuli vuonna 1916 Kemiin Oy Rantalan palvelukseen. Kun Rantapörhölän veli kuoli vuonna 1925 hän alkoi huolehtia sukunsa hallussa olleista huomattavista lohenkalastuksista mutta oli myös samassa Oy Rantalan palveluksessa prokuristina ja johtokunnan jäsenenä. Rantapörhölän perhe oli aloittanut kalastuksen Kemin edustalla sijainneelta Pieni Valkiakari saarelta käsin vuonna 1919 ja saarelle oli rakennettu makasiini vuonna 1921. Matti Rantapörhölän perustama Rantapörhölä Oy rakensi saarelle jääkellarin ja suolaamon. Saarella oli kolme venevalkamaa, jotka oli yhdistetty rautatiekiskoilla. Saarella oli kalastusaikana keväästä aina myöhäiseen syksyyn saakka työssä useita kymmeniä henkilöitä. Yhtiön osakkaana oli muun muassa everstiluutnantti, laivanvarustaja ja Petsamosta käsin toimineen Jäämeren kalastuslaivaston omistaja Ragnar Nordström. Rantapörhölä perehtyi lohenkalastukseen ja kehitti pyyntitekniikoita ja kalasaaliin käsittelyä niin että hänen omistamastaan Valkeakarin kalastamosta tuli alallaan Suomen huomattavin. Rantapörhölä keräsi Valkeakarilla käsitellyistä lohista myös suomu- ym. näytteitä lohitutkijoiden käyttöön ja Valkeakarin kalastamosta tuli tunnettu myös ulkomailla. 
Rantapörhölä oli Perämeren kalastajain keskusliiton ja Suomen Kalastusyhdistyksen johtokuntien jäsen. Kemissä Rantapörhölä hoiti kunnallisia luottamustehtäviä, oli pankin konttorin valvojana, yhdistysten ja liikkeiden tilintarkastajana, kirjanpidon opettajana Kemin lyseossa ja työväenopistossa sekä liikeapulaisyhdistyksen ja kansallisseuran puheenjohtajana. Hän harrasti teatteria, kuului Kemin teatterin näyttelijäkuntaan ja oli teatterin johtokunnan jäsenenä. 
Matti Rantapörhölä kuoli 47-vuotiaana sydänkohtaukseen maaliskuussa 1939 Kemissä.
Australian ralli 1997

Australian ralli 1997 (viralliselta nimeltään "10. API Rally Australia") oli rallin maailmanmestaruussarjan kilpailu kaudella 1997. Kilpailu järjestettiin 30. lokakuuta–2. marraskuuta 1997. Kilpailu oli kauden toiseksi viimeinen ja erikoiskokeiden yhteispituus oli .
Australian ralli 1998

Australian ralli 1998 (viralliselta nimeltään "11. API Rally Australia") oli rallin maailmanmestaruussarjan kilpailu kaudella 1998. Kilpailu järjestettiin 5.–8. marraskuuta 1998. Kilpailu oli kauden toiseksi viimeinen ja erikoiskokeiden yhteispituus oli .
Aillant-sur-Milleron

Aillant-sur-Milleron on kunta Ranskassa Loiret’n departementissa Centre-Val de Loiren alueella. Se sijaitsee Milleronjoen varrella, noin 30 kilometriä Montargisin kaupungista kaakkoon.
Saint-Martinin kirkko rakennettiin 1100-luvulla. Kirkon laiva on vuodelta 1680, ja sakasti rakennettiin kellotornin eteläpuolelle julkisivun uusimisen yhteydessä vuosina 1877-1891.
Kunnan pesutalo on peräisin vuodelta 1892, ja kunnostettiin vuonna 2012 näyttelypaikaksi. Se sijaitsee 150 metrin päässä kylän keskustasta.
Mount Tyree

Mount Tyree on Etelämantereella sijaitseva 4 852 metriä korkea vuori. Se on Etelämantereen toiseksi korkein vuori, joka sijaitsee 40 metriä korkeammasta Vinsonin massiivista noin 13 kilometriä luoteeseen. Mount Tyree kuuluu Sentinelin vuoristoon. Vuori löydettiin alun perin vuonna 1958 Yhdysvaltain laivaston ilmajoukkojen toimesta, ja sinne kiipesivät ensimmäisinä John Evans ja Barry Corbe vuonna 1967.
Kaupunkiseutu

Kaupunkiseutu käsittää kaupungin ja sitä ympäröivät kunnat. Kaupunkiseudun kasvu on riippuvainen alueen liikennemaantieteellisistä seikoista sekä liikenneyhteyksien ja liikennetekniikan sujuvuudesta. Kaupunkiseudulla voidaan Suomessa tehdä maankäytön, asumisen ja liikenteen sopimus (MAL-sopimus). Tälläiselllä sopimuksella parannetaan kuntien välistä vuorovaikutusta sekä maankäytön ja asutukseen ja liikenteeseen liittyvien toimien sujuvuutta.
Suomen patristinen seura

Suomen patristinen seura on suomalainen tiedeyhdistys, jonka tarkoitus on edistää ja tehdä tunnetuksi varhaiskristillisyyden ja patristiikan tutkimusta. Tarkoitustaan varten seura tekee julkaisutoimintaa ja järjestää tilaisuuksia. Se on Tieteellisten seurain valtuuskunnan jäsen. Seura järjestää vuosittain Symposium Patristicum Fennicum -tapahtuman, jossa käsitellään vaihtuvia teemoja.
Suomen patristinen seura perustettiin 6. joulukuuta 2011 Suomen Ateenan-instituutissa. Sen ensimmäisenä puheenjohtajana toimi Gunnar af Hällström. Sittemmin puheenjohtajaksi valittiin Anni Maria Laato. Nykyisenä puheenjohtana toimii Harri Huovinen. Seuran jäsenmäärä on yli 60 henkeä.
Suomen patristinen seura on Suomen tiedekustantajien liiton jäsen. Sen julkaisutoimintaan lukeutuu "Studia Patristica Fennica" -julkaisusarja, johon sisältyy noin neljä vuosittaista nidettä, ja käännökset varhaiskristillisistä alkuperäisteksteistä.
Henrik Menander

Henrik Menander (12. joulukuuta 1853 Fuglie – 12. elokuuta 1917 Malmö) oli ruotsalainen toimittaja, runoilija ja agitaattori. Hän kouluttautui korkinleikkaajaksi, ja kisällin vaelluksellaan Euroopassa hän tutustui sosialistisiin ajatuksiin sekä ammattiyhdistysliikkeeseen, joita hän Ruotsiin palattuaan alkoi ajaa yhdessä August Palmin kanssa. Menander korosti paikallisen yhteistyön merkitystä poliitikkojen ja ammattiyhdistysten välillä. Fredrik Sterkyn kuoltua vuonna 1900 Menanderille tarjottiin Landsorganisationenin puheenjohtajuutta, mutta hän kieltäytyi. Menander tunnetaan sanoittamastaan "Arbetets söner" -työväenmarssista sekä "Kansainvälisen" kääntämisestä ruotsiksi.
Medway (joki)

Medway on noin 110 kilometriä pitkä joki Kaakkois-Englannissa. Se saa alkunsa lähteistä, jotka sijaitsevat High Wealdissa ja Ashdown Forestissa, ja virtaa koilliseen Kentin maaseudulle. Siihen yhtyvät Beult-, Teise- ja Edenjoet Penshurstin ja Yaldingin kylien mailla ennen Tonbridgen kaupunkia.
Keskijuoksullaan Medway on vilkkaasti liikennöity vesiväylä, jossa on yksitoista sulkua. Jokiuomasta muokattiin kulkukelpoinen Maidstonesta ylävirtaan 1600-luvulla, jolloin sitä pitkin kuljetettiin maissia, rehua, hedelmiä, kiviä ja puuta. Vuorovesi nousee merestä jokea pitkin Maidstoneen saakka. 
Joki läpäisee North Downsin harjanteen Maidstonen ja Rochesterin välillä. Varsinkin Medwayn kaupunkipiirin alueella sen rannoilla on tiheää asutusta ja teollisuutta. Rochesterin jälkeen se levenee 20 kilometrin mittaiseksi estuaariksi, johon pääsee myös merikelpoisilla aluksilla. Joki laskee vetensä Thamesin estuaariin ja Pohjanmereen lähellä Sheernessin kaupunkia.
Wealdin alueella Medwayjoen vedessä elää taimenia, turpia, seipiä, särkiä ja haukia. Syvemmillä paikoilla esiintyy myös lahnoja ja suutareita ja matalammilla paikoilla mutuja, töröjä, kivennuoliaisia, kivisimppuja, pikkunahkiaisia ja ahvenia. Medwayn estuaari on suojeltu lintujen tärkeänä pesimis- ja talvehtimispaikkana.
Laplatanturpiaali

Laplatanturpiaali ("Xanthopsar flavus") on turpiaaleihin kuuluva lintulaji. Lajia tavataan uhanalaisena Etelä-Amerikassa.
Koko ja ulkonäkö.
Laplatanturpiaali kasvaa 18–19 cm pitkäksi. Sukupuolet eroavat toisistaan ulkonäöltään. Laplatanturpiaalikoiraan pää, rinta ja vatsa ovat kirkkaan keltaiset. Niska, selkä ja siivet ovat mustat. Naaraslinnun päälaki selkä ja siivet ovat tumman ruskeat. Selässä on heikohkosti erottuvia harmaita juovia. Laplatanturpiaalinaaraan naama rinta ja vatsa ovat keltaiset.
Levinneisyys ja elintavat.
Laplatanturpiaalia tavataan Brasilian eteläosista Argentiinaan, mutta varsinkin Argentiinassa se on hävinnyt monilta alueilta. Lajin elinympäristöä ovat ruohomaat ja se elää alueesta riippuen niin savanneilla ja maatalousmailla kuin kosteikkojen ruovikoissakin. Se liikkuu suurimmillaan muutaman kymmenen linnun parvina. Laplatanturpiaali pesii kolonioina ja pesimäkausi on lokakuusta tammikuulle. Laplatanturpiaali syö niveljalkaisia.
Laplatanturpiaali luokitellaan erittäin uhanalaiseksi, ja kannan kooksi arvioidaan 2 500–10 000 yksilöä. Kantaa uhkaa elinympäristön häviäminen laiduntamisen, maastopalojen ja rikkaruohomyrkkyjen käytön vuoksi. Myös pyydystäminen häkkilinnuiksi ja pesäloiset ovat uhka.
Hedin Automotive Finland

Hedin Automotive Finland Oy (elokuuhun 2022 Veljekset Laakkonen Oy) on ruotsalaisen Hedin Mobility Groupin omistama autokauppaketju, joka myy uusia Alfa Romeo-, BMW-, Citroën-, Fiat-, Ford-, Hongqi-, INEOS-, Jeep-, Kia-, Maxus-, Mazda-, MG-, MINI-, Mitsubishi-, Nissan-, Opel-, Peugeot-, Škoda- ja Subaru-merkkisiä autoja. Hedin Automotive toimii Espoossa, Forssassa, Helsingissä, Hämeenlinnassa, Joensuussa, Jyväskylässä, Järvenpäässä, Kotkassa, Kouvolassa, Kuopiossa, Lahdessa, Lappeenrannassa, Lieksassa, Oulussa, Porissa, Porvoossa, Raisiossa, Tampereella, Turussa, Vantaalla ja Varkaudessa.
Huhtikuussa 2023 Hedin Automotive ilmoitti ostavansa Delta Auton ja Delta Motor Groupin. Joulukuussa 2024 Hedin Mobility Group ilmoitti ostavansa Fordin maahantuonti- ja jakelutoiminnot Suomessa.
RAC-ralli 1997

RAC-ralli 1997 (viralliselta nimeltään "53. Network Q RAC Rally") oli rallin maailmanmestaruussarjan kilpailu kaudella 1997. Kilpailu järjestettiin 22.–25. marraskuuta 1997 ja keskuspaikka oli Cheltenhamissa. Kilpailu oli kauden viimeinen ja erikoiskokeiden yhteispituus oli .
Tommi Mäkinen ajoi kilpailussa kuudenneksi ja sai yhden pisteen huolimatta flunssasta. Mäkinen voitti kuljettajien mestaruuden yhden pisteen erolla ennen kilpailun voittanutta Colin McRaeta.
Deep Dive Dubai

Deep Dive Dubai on Dubaissa Yhdistyneissä arabiemiraateissa sijaiseva maailman syvin uima-allas, joka avattiin heinäkuussa 2021. Allas on 60 metriä syvä, ja siihen mahtuu 14 miljoonaa litraa vettä.
Allas on osterin muotoinen, mikä on kunnianosoitus Dubain helmisukellusperinnölle. Veden lämpötila on jatkuvasti 30 °C. Veden alle on rakennettu vedenalaisen kaupungin jäänteet, ja siellä on muun muassa kerrostalo, kirjasto ja biljardipöytä. Allas on valaistu hyvin kaikkialta, ja sinne on asennettu vedenalainen äänijärjestelmä. Altaassa kuvataan myös vedenalaisia elokuvia.
Altaassa järjestetään laitesukelluskursseja ympäri vuoden eritasoisille sukeltajille. Allas sijaitsee noin 15 minuutin päässä Dubain keskustasta. Tunnin sukellus maksaa 135–410 dollaria.
Karl Vasama

Karl Johan Vasama (30. kesäkuuta 1864 – 27. maaliskuuta 1939 Turku) oli suomalainen kapellimestari ja musiikkikapteeni.
Vasama tuli jo nuorena musiikkiopintojen jälkeen vuonna 1881 soittajaksi Turun tarkk'ampujapataljoonaan ja yleni siellä soittokunnan vanhimmaksi ja varajohtajaksi. Kun Turun tarkk'ampujapataljoona hajotettiin Vasama siirtyi Turun Soitannollisen Seuran soittokuntaan. Kun tämä soittokunta lopetti talousvaikeuksien vuoksi toimintansa Vasama perusti oman torvisoittokunnan, joka toimi sitten useita vuosia.
Suomen itsenäistyttyä Vasama palasi armeijaan ja oli Helsingissä Rannikkotykistörykmentti I:n kapellimestarina 1919–1928 eläkkeelle siirtymiseensä saakka. Sittammin Turkuun muuttanut Vasama toimi vielä Kaarinan VPK:n soittokunnan johtajana, Turun suojeluskunnan kapellimestarina ja Turun yliopiston ylioppilaskunnan soittokunnan johtajana.
Vasama sävelsi muutamia kappaleita kuorolle ja sovitti suuren joukon sävellyksiä torvisoittokunnalle ja kuorolle.
Lähteet.
Tulevaisuuden museo

Tulevaisuuden museo () on Dubaissa Arabiemiraateissa sijaitseva museo, jota johtaa Dubain hallitsija Muhammad ibn Rašid Al Maktum. Museo avattiin helmikuussa 2022, ja sen on suunnitellut arkkitehtitoimisto Killa Design. 
Museossa voi tutustua teknologian kehittymiseen muun muassa terveyden, veden ja ruoan, sekä ekosysteemien ja biotekniikan kautta.
Koskilinna

Asunto Oy Koskilinna on Tampereella Hatanpään valtatie 2:ssa Suomen Pankin talon ja Haarlan palatsin välissä sijaitseva asuin- ja liikerakennus, joka valmistui 1924. Talon Hatanpään valtatien puoleinen osa on viisikerroksinen ja Pellavatehtaankadun puoleinen osa kolmikerroksinen. 1920-luvun klassismia edustavan punatiilisen talon suunnitteli Heikki Tiitolan rakennustoimisto. 
Talon rakennustyöt aloitettiin 17. maaliskuuta 1924 ja talo valmistui asumiskuntoon marraskuun lopulla 1924. Talossa oli sen valmistuessa 15 asuinhuoneistoa ja niissä yhteensä 58 huonetta. Ensimmäisessä kerroksessa oli myymälä- ja varastohuoneita, kellarikerroksessa varastoja, halkokellari ja keskuslämmityslaitos.
Koskilinnan talossa on toiminut vuodesta 1936 lähtien Koskilinnan Kahvikauppa.
Ukrainan seitsemän ihmettä

Ukrainan seitsemän ihmettä () on kollektiivinen nimitys merkittäville nähtävyyksille ympäri Ukrainaa. Ne valittiin yhdessä yleisö- ja asiantuntijaäänestyksen tuloksena vuonna 2007. Projektin takana toimi Mikola Tomenkon Kotimaa-säätiö. Myöhemmin säätiö on rahoittanut uusien äänestysten järjestämisestä, joissa valittiin seitsemän luonnonihmettä (vuonna 2008), seitsemän ihmeellistä linnaa ja palatsia (2010) sekä erikseen Kiovassa sijaitsevat seitsemän kaupungin ihmettä (vuonna 2013). Alkuperäisestä listasta on sittemmin alettu käyttää nimitystä Ukrainan seitsemän historiallis-arkkitehtonista ihmettä ().
Osa kohteista kuuluu samanaikaisesti useampaan eri listaan.
Seitsemän historiallis-arkkitehtonista ihmettä.
Lähde:
Seitsemän luonnonihmettä.
Lähde:
Seitsemän ihmeellistä linnaa ja palatsia.
Lähde:
Kiovan seitsemän ihmettä.
Lähde:
Hansi Niese

Johanna "Hansi" Niese (10. marraskuuta 1875 Wien – 4. huhtikuuta 1934 Wien) oli itävaltalainen laulaja ja näyttelijä.
Niese esiintyi Wienissä jo 10-vuotiaana Franzin roolissa Adolf L’Arrongen näytelmässä "Hasemanns Töchter". Hän teki monia esiintymisiä Habsburgien monarkian alaisuudessa olleiden alueiden paikallisteattereissa ennen paluutaan Wieniin vuonna 1893. Niese esiintyi vuosina 1893–1899 Raimundtheaterissa. Arvostelijat vertasivat häntä Wienin maineikkaimpiin näyttelijöihin kuuluneisiin Therese Kronesiin, Josefine Gallmeyeriin ja Marie Geistingeriin. Vuonna 1898 Niese esiintyi Berliinissä. Hän meni vuonna 1899 naimisiin näyttelijä, teatterinjohtaja Josef Jarnon kanssa. Pariskunnalle syntyi vuonna 1901 tytär Hansi Jarno, josta tuli vanhempiensa tavoin näyttelijä.
Niese esiintyi 1900-luvulla miehensä johtamassa Theater in der Josefstadtissa ja muissa Wienin suurissa teattereissa. Hän esiintyi monissa aikansa uusissa opereteissa, joihin kuului "Die Försterchristl" (1907). Lisäksi hän esiintyi muun muassa Gerhart Hauptmannin näytelmien pääosissa. Niese teki fonografiäänityksiä ja esiintyi useissa mykkäelokuvissa. Hän menetti miehensä vuonna 1932 ja tyttärensä vuonna 1933. Hän itse kuoli sydämen vajaatoimintaan vuonna 1934. Niese on haudattu kunniahautaan Wienin Zentralfriedhofiin. Volkstheater Wienissä paljastettiin hänen kunniakseen rakennettu monumentti vuonna 1952.
Arktisen instituutin saaret

Arktisen instituutin saaret () on Karanmerellä sijaitseva saariryhmä Venäjän Krasnojarskin aluepiirin pohjoisosassa. Saariston löysivät toisen kansainvälisen polaarivuoden kartoitustyön aikana vuosina 1932-1933 tutkimusaluksilla "Rusanov" ja "Sibirjakov" kulkeneet retkikunnat. Saariryhmä on nimetty Venäjän polaarialueita tutkivan tutkimuslaitoksen (AARI) aiemman nimen mukaan. Tundrakasvillisuuden tai lumen peittämä saariston kohoaa korkeimmillaan alle 50 metriä merenpinnan yläpuolelle.
Hallinnollisesti asumaton saariryhmä kuuluu Krasnojarskin aluepiirin Taimyrin dolgaanien ja nenetsien piiriin. Saariryhmä on osa tiukasti suojeltua, vuonna 1993 perustettua Suurta arktista luonnonpuistoa.
Arktisen instituutin saaret sijaitsevat noin 160 kilometriä Taimyrin niemimaan pohjoispuolella. Lähimmillään saariryhmän eteläosasta mantereelle kaakkoon on noin 115 kilometriä. 
Saaristoon kuuluu neljä matalaa saarta ja hiekkasärkkiä. Pääsaari on Ostrov Bolšhoi (Остров Большой, Suuri saari), ja saariston eteläosassa sijaitsee Ostrov Sidorova (Остров Сидорова, Sidorovan saari). Näiden välissä, saariston itäosassa, sijaitsee Malyi (Pieni saari) ja neljäs saari sekä muutamia pienempiä hiekkasärkkämäisiä saaria.
MoonRay

MoonRay on DreamWorksin kehittämä renderöintiohjelmisto, jota se käyttää elokuvien teossa. Ohjelmisto on käytössä elokuvissa, kuten "Hurja jengi" ja "". Elokuussa 2022 yhtiö kertoi julkaisevansa MoonRayn avoimena lähdekoodina. MoonRay käyttää Monte Carlo -menetelmää säteenseurantaan. MoonRay käyttää DreamWorksin hajautettuun laskentaan tarkoitettua ohjelmistokehystä nimeltä Arras, joka myös sisältyy avoimena lähdekoodina julkaistavaan koodiin. MoonRayn lähdekoodit on julkaistu 15. maaliskuuta 2023. MoonRay on julkaistu Apache-lisenssillä. MoonRay toimii Linux-käyttöjärjestelmällä.
Ohjelmisto on tarkoitettu hyödyntämään kaikkia tietokoneen ytimiä jatkuvasti ja tukee renderöintiä suorittimella ja grafiikkaprosessorilla. Ohjelmisto kykenee sekä tyyliteltyyn että fotorealistiseen lopputulokseen. Ohjelmiston mukana tulee Hydra-delegaatti, jonka myötä integroituu muihin ohjelmistoihin kuten Houdini ja Katana. MoonRay tukee Embree-kirjastoa ja oneAPI-rajapintaa.
Tunnustukset.
DreamWorks Animation on saanut vuonna 2019 Entertainment Technology Lumiere Award palkinnon MoonRay/Arras -kehityksestä.
Alexander Girardi

Alexander Girardi (5. joulukuuta 1850 Graz – 20. huhtikuuta 1918 Wien) oli itävaltalainen tenori ja näyttelijä. Hän esiintyi monien operettien kantaesityksissä.
Girardi teki näyttämödebyyttinsä Rohitsch-Sauerbrunnissa vuonna 1869. Hän esiintyi useissa kaupungeissa ennen saapumistaan Wieniin vuonna 1870. Hän liittyi siellä Strampfer-Theateriin. Girardi esiintyi vuodesta 1874 Theater an der Wienissä. Vuonna 1894 hän liittyi Carltheateriin ja vuonna 1896 Deutsches Volkstheateriin. Girardi palasi Theater an der Wienin esiintyjäksi vuonna 1902. Hän lähti vuonna 1907 Berliiniin, jossa oli Thalia-Theaterin jäsen. Palattuaan Wieniin vuonna 1909 hän liittyi Raimundtheateriin. Girardin mukaan on nimetty tiet Grazissa ja Wienissä.
Girardi loi rooleja Johann Strauss nuoremman, Carl Millöckerin, Carl Zellerin, Edmund Eyslerin ja Emmerich Kálmánin opereteissa.
Tizi Ouzou

Tizi Ouzou (; kabyyliksi "Tizi Wezzu") on kaupunki ja Tizi Ouzoun maakunnan hallinnollinen keskus Algeriassa. Se sijaitsee Sebaoujoen laaksossa sata kilometriä Algerista itään. Vuoden 2008 väestönlaskennan mukaan Tizi Ouzoussa oli 135 100 asukasta.
Kaupungin nimi tarkoittaa kabyyliksi ”väriherneiden solaa”. Turkkilaiset rakensivat sinne vuosina 1720–1721 linnoituksen, jonka viereen syntyi Tizi Ouzoun kylä. Ranskalaiset perustivat vuonna 1858 pienen sotilas- ja hallintokeskuksen, joka alkoi kehittyä vuosina 1888–1910 rakennetun rautatien ansiosta. Tizi Ouzoun departementti perustettiin vuonna 1956. Kaupunki kasvoi ympäröivästä Suur-Kabyliasta suuntautuneen muuttoliikkeen seurauksena Algerian itsenäisyyssodan aikana ja varsinkin maan itsenäistymisen jälkeen. 1970- ja 1980-luvuilla siitä tuli myös kabyylien poliittisen ja kulttuuritoiminnan keskus.
Tizi Ouzousta on maantieyhteydet naapurimaakuntiin ja rautatie Boumerdèsin maakunnan Théniaan. Ympäröivä maaseutu tuottaa oliiveja, hedelmiä ja viiniä. Kaupungissa on muun muassa tekstiili-, sähkölaite- ja huonekalutehtaat. Tizi Ouzoun yliopistokeskus perustettiin vuonna 1977, ja siitä tuli yliopisto vuonna 1990.
Kaupungin nähtävyyksiä ovat keskustan moskeija, roomalaisaikainen mausoleumi ja Mouloud Mammerin kulttuuritalo käsityökeskuksineen. Lähiseudun kohteita ovat kaupungin yllä kohoava Djebel Belloua -vuori, kabyylikylät sekä Djurdjuravuoret ja niiden kansallispuisto.
Janette Ylisoini

Janette Ylisoini (s. 6. huhtikuuta 2006) on suomalainen painonnostaja ja voimanostaja. Hän edustaa keravalaista Voimailuseura Bodonosta. Ylisoini on painonnostossa kaksinkertainen alle 17-vuotiaiden Euroopan mestari (2022 ja 2023) ja yksinkertainen alle 20-vuotiaiden Euroopan mestari (2025) ja työnnössä Euroopan ennätyksen haltija (135 kg marraskuu 2025). Voimanostossa hän on yksinkertainen alle 18-vuotiaiden Euroopan mestari (2023). Hän on myös kaksinkertainen painonnoston yleisen sarjan Suomen mestari (2024, 2025). Vuonna 2025 yleisen sarjan Suomen mestaruuskilpailuissa Ylisoini palkittiin kilpailuiden parhaana naispainonnostajana. Ylisoini kilpailee painonnostossa sarjassa 77 kiloa ja voimanostossa sarjassa 76 kiloa.
MM-tasolla Ylisoini on voittanut painonnostossa 17-vuotiassa hopeaa vuonna 2022, 20-vuotiaissa pronssia vuonna 2024 ja voimanostossa 18-vuotiaissa pronssia vuonna 2024.
Ylisoinin ennätykset painonnostossa ovat 112 kg tempauksessa (sarjassa 77 kg) ja 135 kg työnnössä (sarjassa 77 kg). Paras yhteistulos on 245 kg (sarjassa 77 kg). Ylisoinin tempaus, työntö ja yhteistulos ovat kaikki suurimmat, mitä kukaan suomalaisnainen kautta aikojen nostanut. Lisäksi Ylisoinin tulos on paras suomalaisnaisen nostama tulos, kun se suhteutetaan kehonpainoon. Voimanostossa hänen ennätyksensä ovat 207,5 kg jalkakyykyssä (sarjassa 76 kg), penkkipunnerruksessa 90 kg (sarjassa 76 kg) ja maastanostossa 190 kg (sarjassa 76 kg). Paras yhteistulos on 460 kg (sarjassa 76 kg).
Ylisoini valittiin Urheilutoimittajien Liiton äänestyksessä vuoden 2023 Suomen parhaaksi painonnostajaksi.
Katana (täsmennyssivu)

Katana voi tarkoittaa seuraavia:
Mizzi Günther

Mizzi Günther (8. helmikuuta 1879 Varnsdorf – 18. maaliskuuta 1961 Wien) oli itävaltalainen operettilaulaja, joka oli äänialaltaan sopraano.
Günther esiintyi alun perin alueteattereissa. Asetuttuaan Wieniin hän esiintyi vuonna 1901 Carltheaterissa ja liittyi vuonna 1905 Theater an der Wieniin. Hän loi 30. joulukuuta 1905 Hanna Glawarin roolin Franz Lehárin operetissa "Iloinen leski". Günther menestyi myös esiintymisillään Leo Fallin operetissa "Die Dollarprinzessin" (1907) ja Franz Lehárin operetissa "Der Mann mit den drei Frauen" (1908). Vuonna 1909 hän liittyi Johann Strauss -teatteriin, jossa hän loi Mary Annin roolin Lehárin operetissa "Das Fürstenkind". Vuonna 1911 Günther palasi Theater an der Wieniin ja loi Lehárin operetin "Eva" nimiroolin. Vuodesta 1915 hän esiintyi jälleen Johann Strauss -teatterissa ja vuodesta 1919 Theater an der Wienissä. Myöhemmin Günther esiintyi Raimundtheaterissa ja Volksoper Wienissä. Hän teki esiintymisiä vielä vuonna 1948.
Džohar Dudajevin pataljoona

Džohar Dudajevin pataljoona, virallisesti Džohar Dudajevin tšetšenialainen rauhanturvaajapataljoona (), on Ukrainan kansainvälisen legioonan alaisuudessa taisteleva vapaaehtoisosasto. Se koostuu suurimmaksi osaski ensimmäisen ja toisen Tšetšenian sotien veteraaneista. Pataljoona on nimetty Itškerian presidentin Džohar Dudajevin mukaan.
Historia.
Pataljoona perustettiin Tanskassa vuonna 2014 Venäjän miehitettyä Krimin niemimaan. Tanskassa asuu merkittävä tšetšenien diaspora, joka muutti sinne toisen Tšetšenian sodan jälkeen. Pataljoona on taistellut Venäjää ja sen asettamia nukkehallituksia vastaan Itä-Ukrainassa vuodesta 2014 lähtien yhdessä Šeikki Mansurin pataljoonan kanssa. Ennen Venäjän hyökkäystä Ukrainaan vuonna 2022 pataljoona koulutti aliupseeristoa. 
Pataljoonan perustajiin kuulunut Isa Munajev toimi sen ensimmäisenä komentajana aina kuolemaansa saakka. Munajevin kuoltua Debaltseven taistelun yhteydessä vuonna 2015 pataljoonan komentajaksi nousi Adam Osmajev, joka on aiemmin ollut epäiltynä Vladimir Putinin salamurhayrityksestä.
Mall of the Emirates

Mall of the Emirates () on Dubaissa Yhdistyneissä arabiemiraateissa sijaitseva kauppakeskus. Se avattiin vuonna 2005, ja siellä on 545 myymälää ja 96 ravintolaa. Parkkitilaa autoille löytyy yli 7 200 paikkaa.
Kauppakeskuksen palvelut sijaitsevat neljässä kerroksessa, ja siellä on myös aidosta lumesta tehty 22 500 neliömetrin kokoinen sisähiihtokeskus Ski Dubai.
Dubai Frame

Dubai Frame () on Dubaissa Yhdistyneissä arabiemiraateissa sijaitseva valokuvakehystä mukaileva maamerkki, joka rakennettiin vuosina 2013–2018.
Rakennuksen suunnittelusta järjestettiin kilpailu vuonna 2005. Kilpailuun osallistui 926 ehdokasta, ja voittajaksi valittiin Fernando Donis. Hän voitti suunnittelustaan 100 000 dollaria.
Dubai Frame on valmistettu betonista, alumiinista, teräksestä ja lasista. Rakennuksessa on kaksi tornia, jotka on yhdistetty sillan kautta. Rakennus on 150 metriä korkea, ja tornit yhdistävä silta on 93 metriä pitkä. Osa sillan lattiasta on korvattu ihmisen painon kestävällä lasilla.
Vatikaaniin liittyvät salaliittoteoriat

Tämä artikkeli käsittelee Vatikaaniin ja paaveihin liittyviä salaliittoteorioita.
Giuseppe Siri ja salaliittoteoriat.
Genovan arkkipiispa Giuseppe Siri oli vahvoilla vuoden 1958 konklaavissa eli uuden paavin valinnassa. Konklaavin ensimmäisen päivän illalla Sikstuksen kappelista näytti tulevan valkoista savua, mikä on perinteinen merkki siitä että uusi paavi oli valittu. Mitään ilmoitusta ei kuitenkaan tullut ja puolentoista tunnin jälkeen tulikin mustaa savua. On väitetty, että Siri olisi tullut valituksi ja ottanut nimen Gregorius XVII, mutta pakotettu luopumaan valinnasta.
Johannes XXIII ja salaliittoteoriat.
Joidenkin salaliittoteoreetikkojen mukaan Johannes XXIII oli ennen paaviksi tuloaan liittynyt ruusuristiläisiin vapaamuurareihin ja täten hylännyt kristillisen uskonsa ennen paaviksi tuloaan. Täten kanonisen lain mukaan Johannes XXIII:ta ei olisi voitu valita paaviksi vuoden 1958 konklaavissa, minkä seurauksena paavinistuin olisi ollut tyhjänä Pius XII:n kuoltua 1958, eikä kukaan hänen seuraajistaan olisi ollut oikea paavi. Useat nykyajan vastapaavit ovat perustelleet julistautumistaan vastapaaviksi juuri tällä väitteellä.
Lisäksi joidenkin salaliittoteoreetikkojen mukaan Johannes XXIII olisi pimittänyt tulevaisuuteen liittyviä Neitsyt Marialta saatuja ilmestyksiä. Mahdollisesti tähän liittyy myös 1990-luvulla internetissä levinnyt väite, jonka mukaan Johannes XXIII:n päiväkirja olisi sisältänyt tulevaisuutta koskevia profetioita, muun muassa tiedon Jeesuksen toisesta tulemisesta New Yorkin kaupungissa vuonna 2000. Johannes XXIII:lla oli päiväkirja, mutta ei ole minkäänlaista näyttöä siitä, että se olisi tosiaan sisältänyt profetioita tulevaisuudesta.
Johannes Paavali I ja salaliittoteoriat.
Joidenkin mielestä Vatikaani murhasi paavi Johannes Paavali I:n (paavina 1978), koska se piti häntä liian uudistusmielisenä. Virallisen selityksen mukaan paavin lääkkeistä ei ollut huolehdittu. Johannes Paavali I:n kuolema hyvin pian valintansa jälkeen (34. hallituspäivänään) on tietysti herättänyt paljon spekulaatiota paavia vastaan muodostetusta salaliitosta. 
Vuonna 1984 David Yallop julkaisi kirjan "In God’s Name. An Investigation into the Murder of Pope John Paul I". Kirjassa Yallop esitti, että paavin kuoleman takana oli salaliitto, ja että Johannes Paavali I:n kuolema liittyi tämän uudistushaluihin Vatikaanissa. Kirjan mukaan paavi puuttui Vatikaanin pankin väärinkäytöksiin, minkä lisäksi hän aikoi myös siirtää syrjään muutaman johtavan kardinaalin, joilla kirjan mukaan oli mafiayhteyksiä ja suhteita vapaamuurareihin. Yallop myös nimesi kirjassaan pääsyyllisen murhaan, ja hänen mukaansa murha tehtiin myrkyttämällä. Salaliiton sieluna Yallop piti kardinaalivaltiosihteeri Jean Villot’a, joka ei kuulemma ollut hyvissä väleissä uuden paavin kanssa.
Graeme Jenkins

Graeme James Ewers Jenkins (s. 31. joulukuuta 1958 Lontoo) on brittiläinen kapellimestari.
Jenkins opiskeli Cambridgen yliopistossa, jossa johti Giuseppe Verdin "Stiffelion" Britannian-ensiesityksen. Orkesterinjohdon opetusta hän sai Norman Del Marilta ja David Willcocksilta Royal College of Musicissa. Jenkins johti siellä opiskellessaan opiskelijaesitykset Benjamin Brittenin oopperoista "Albert Herring" ja "Ruuvikierre". Ammattimaisen debyyttinsä hän teki vuonna 1982 johtamalla "Kerjäläisoopperan" esityksen Kent Operassa. Vuosina 1986–1991 Jenkins toimi Glyndebournen kiertävän oopperaseurueen musiikillisena johtajana. Ensimmäisen esityksensä Glyndebournen oopperafestivaalilla hän piti vuonna 1987 johtamalla "Carmenin". Samana vuonna Jenkins teki ensimmäisen esiintymisensä Manner-Euroopassa johtaessaan "Hannun ja Kertun" tuotannon Genevessä.
Jenkins debytoi English National Operassa "Così fan tutten" esityksellä vuonna 1988. Hän oli Dallasin oopperan musiikillinen johtaja vuosina 1994–2013 ja Kölnin oopperan päävierailija vuosina 1997–2002. Oopperan lisäksi Jenkins on johtanut myös orkesteri- ja kuoro-ohjelmistoa.
Dubain oopperatalo

Dubain oopperatalo eli Dubain ooppera on Dubaissa Yhdistyneissä arabiemiraateissa sijaitseva 2 000-paikkainen oopperatalo, joka on Dubain ensimmäinen oopperatalo. Siellä esitetään oopperaa, balettia, konsertteja ja myös muita tapahtumia, kuten taidenäyttelyitä.
Oopperatalon suunnitteli arkkitehtitoimisto Atkins ja pääarkkitehti Janus Rostock. Rakennus avattiin vuonna 2016 kolmen vuoden rakentamisen jälkeen. Rakennuksen ulkomuoto on saanut inspiraatiota perinteisestä arabien purjealuksesta dausta.